CELEX: 32016D0714
Language: lv
Date: 2016-05-11 00:00:00
Title: Komisijas Īstenošanas lēmums (ES) 2016/714 (2016. gada 11. maijs) par pagarinājumu pasākumam, ko Nīderlande attiecībā uz biocīdo produktu VectoBacWG un Aqua-K-Othrine piedāvāšanu tirgū un lietošanu veikusi saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu (izziņots ar dokumenta numuru C(2016) 2682)

13.5.2016   
            
            
               LV
            
            
               Eiropas Savienības Oficiālais Vēstnesis
            
            
               L 125/14
            
         KOMISIJAS ĪSTENOŠANAS LĒMUMS (ES) 2016/714
   (2016. gada 11. maijs)
   par pagarinājumu pasākumam, ko Nīderlande attiecībā uz biocīdo produktu VectoBacWG un Aqua-K-Othrine piedāvāšanu tirgū un lietošanu veikusi saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu
   
      
         (izziņots ar dokumenta numuru C(2016) 2682)
      
   
   (Autentisks ir tikai teksts holandiešu valodā)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) (turpmāk – “regula”), un jo īpaši tās 55. panta 1. punktu,
   tā kā:
   
               (1)
            
            
               Saskaņā ar regulas 55. panta 1. punkta pirmo daļu Nīderlande 2015. gada 7. oktobrī pieņēma lēmumu uz laiku atļaut VectoBacWG un Aqua-K-Othrine piedāvāšanu tirgū un lietošanu, lai sertificēti operatori varētu veikt invazīvo eksotisko dzēlējodu (Aedes albopictus un Aedes japonicus) kāpuru un pieaugušu īpatņu (turpmāk “odi”) apkarošanu laikposmā līdz 2015. gada 1. novembrim. Ņemot vērā odu sezonas beigas, nebija iemesla saglabāt šo atļauju ziemas sezonā. Nīderlande nekavējoties informēja Komisiju un pārējās dalībvalstis par šo pasākumu un tā pamatojumu saskaņā ar regulas 55. panta 1. punkta otro daļu.
            
         
               (2)
            
            
               
                  VectoBacWG kā aktīvo vielu satur Bacillus thuringiensis subsp. israelensis (serotips H14, celms AM65-52) (turpmāk – “Bacillus thuringiensis israelensis”), savukārt Aqua-K-Othrine kā aktīvo vielu satur deltametrīnu; abi paredzēti izmantošanai veidā, kas definēts regulas V pielikumā kā 18. produktu veids. Saskaņā ar Nīderlandes sniegto informāciju pagaidu pasākums bija vajadzīgs, lai aizsargātu sabiedrības veselību, jo šie odi, kas Nīderlandē atrodami riepu tirdzniecības uzņēmumu telpās, kapsētās un mazdārziņos, var būt tropisko slimību, piemēram, denges vīrusa un Čikungunjas drudža vīrusa, pārnēsātāji. Potenciāla izplatīšanās ir jānovērš, cik vien tas iespējams, un tik agri, cik iespējams.
            
         
               (3)
            
            
               Komisija 2016. gada 12. janvārī saņēma Nīderlandes pieprasījumu pieņemt lēmumu, kas atļautu šo pasākumu pagarināt saskaņā ar regulas 55. panta 1. punkta trešo daļu. Pieprasījuma pamatā bija bažas, ka citādi slimību pārnēsātāju dzēlējodu apkarošanai nebūtu piemērotu alternatīvu līdzekļu, kas Nīderlandē būtu pieejami no 2016. gada 1. aprīļa, kad sagaidāms jaunās odu sezonas sākums.
            
         
               (4)
            
            
               Abas aktīvās vielas, Bacillus thuringiensis israelensis un deltametrīns (EK Nr. 258-256-6, CAS Nr. 52918-63-5), bija novērtētas darba programmā sistemātiskai to visu aktīvo vielu pārbaudei, kas uz 2000. gada 14. maiju jau bija laistas tirgū, kā noteikts regulas 89. pantā.
            
         
               (5)
            
            
               Pēc abu aktīvo vielu apstiprināšanas pieteikumi pirmajai atļaujai attiecībā uz VectoBacWG un Aqua-K-Othrine tika iesniegti saskaņā ar regulas 89. panta 3. punkta otro daļu attiecīgi Grieķijā un Francijā un vēl tiek izskatīti. Paredzams, ka pēc tam, kad Grieķija un Francija būs piešķīrusi attiecīgo atļauju, secīgi tiks iesniegti pieteikumi par to, lai panāktu savstarpēju atzīšanu Nīderlandē saskaņā ar regulas 33. pantu.
            
         
               (6)
            
            
               Eiropas Slimību profilakses un kontroles centrs atzīst, ka ir vērojams krass dzēlējodu globālās izplatības pieaugums, ko sevišķi veicina cilvēku darbības un kas var kļūt par nopietnu veselības apdraudējumu.
            
         
               (7)
            
            
               Gaidot, kamēr Nīderlandē VectoBacWG un Aqua-K-Othrine tiks piešķirtas atļaujas saskaņā ar regulas 33. pantu, ir lietderīgi atļaut Nīderlandei pagarināt pagaidu pasākumu uz laiku, kura kopējais ilgums nepārsniedz 550 dienas.
            
         
               (8)
            
            
               Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Saskaņā ar Regulas (ES) Nr. 528/2012 55. panta 1. punktu Nīderlande uz kopējo laikposmu, kas nepārsniedz 550 dienas, var pagarināt pasākumu, ar ko atļauj piedāvāt tirgū un lietot VectoBacWG, kas satur Bacillus thuringiensis israelensis, un Aqua-K-Othrine, kas satur deltametrīnu (EK Nr. 258-256-6, CAS Nr. 52918-63-5), veidā, kas definēts regulas V pielikumā kā 18. produktu veids (insekticīdi, akaricīdi un produkti citu posmkāju kontrolei), slimību pārnēsātāju dzēlējodu apkarošanai.
   2. pants
   Veicot pasākumus, kas minēti 1. pantā, Nīderlande nodrošina, lai šos produktus lietotu vienīgi apstiprināti operatori un kompetentās iestādes uzraudzībā.
   3. pants
   Šis lēmums ir adresēts Nīderlandes Karalistei.
   
      Briselē, 2016. gada 11. maijā
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 167, 27.6.2012., 1. lpp.